Source: https://www.click-me.gr/xrisima-menu/diadikasies/2957-pos-kano-aitisi-gia-koinoniko-tourismo-meso-internet.html
Timestamp: 2018-09-22 09:56:05+00:00
Document Index: 22847128

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Πως κάνω αίτηση για κοινωνικό τουρισμό ΟΑΕΔ 2018 μέσω ίντερνετ - Click-me.gr
Πως κάνω αίτηση για κοινωνικό τουρισμό ΟΑΕΔ 2018 μέσω ίντερνετ
Εμφανίσεις: 71496
Γενικά, δωρεάν διακοπές δικαιούνται κάποιες κατηγορίες ανέργων και εργαζόμενοι που είχαν ένσημα κατά το προηγούμενο έτος.
Επίσης, αν ήσουν δικαιούχος πέρυσι στο πρόγραμμα 2016-2017 (αν πήρες κωδικό για δωρεάν διακοπές -άσχετα αν δεν πήγες) φέτος δε μπορείς να κάνεις αίτηση.
Για να δεις αναλυτικά όλες τις κατηγορίες δικαιούχων και ωφελούμενων, να ξεκαθαρίσεις αν δικαιούσαι δωρεάν εισιτήρια Κοινωνικού Τουρισμού δες εδώ, δικαιούχοι για εισιτήρια Κοινωνικού Τουρισμού ή ακόμη καλύτερα και πιο έγκυρα στο site του ΟΑΕΔ, www.oaed.gr.
Η διαδικασία για να κάνεις αίτηση για να πάρεις τα εισιτήρια που δικαιούσαι για κοινωνικό τουρισμό έχει ως εξής:
Αρχικά, πρέπει να κάνεις εγγραφή στο site του ΟΑΕΔ και να πιστοποιηθείς στο κοντινό γραφείο της περιοχής σου.
Δες εδώ πως να κάνεις εγγραφή στην ιστοσελίδα του ΟΑΕΔ.
Αιτήσεις κοινωνικού τουρισμού ΟΑΕΔ (ΕΦΚΑ-ΙΚΑ - μισθωτοί) 2018
Το αρχικό βήμα είναι να διαβάσεις την Δημόσια Πρόσκληση για τον Κοινωνικό Τουρισμό, εδώ. Από εκεί θα λύσεις όλες σου τις απορίες. Μην περιμένεις να πάρεις απάντηση από τα γραφεία του ΟΑΕΔ, συνήθως δεν είναι και πολύ εξυπηρετικοί με τη δικαιολογία πως γίνονται ηλεκτρονικά οι αιτήσεις και οφείλεις να διαβάσεις πρώτα και μετά να κάνεις την αίτησή σου.
1) Αρχικά, μπαίνεις στο site του ΟΑΕΔ, www.oaed.gr.
2) Πατάς στο μενού e-Υπηρεσίες. Έπειτα, πατάς "Πατήστε εδώ".
3) Στη συνέχεια πατάς "Είσοδος χρήστη στο σύστημα".
4) Βάζεις "Ονομασία χρήστη" και "Συνθηματικό", αυτά που έχεις πάρει από τον ΟΑΕΔ. (Συνδέεσαι με τα στοιχεία σύνδεσης που έχεις για τον ΟΑΕΔ.)
Αν δεν έχεις, πάτα εδώ, και ακολούθησε τις οδηγίες στο σημείο που λέει "ΕΓΓΡΑΦΗ ΣΤΗΝ ΙΣΤΟΣΕΛΙΔΑ ΤΟΥ ΟΑΕΔ".
5) Πατάς κάτω αριστερά "Υποβολή Αίτησης".
6) Πατάς "Εκδήλωση ενδιαφέροντος συμμετοχής στο ΠΡΟΓΡΑΜΜΑ ΚΟΙΝΩΝΙΚΟΥ ΤΟΥΡΙΣΜΟΥ ΕΤΟΥΣ 2018".
7) Επιλέγεις από το βελάκι την υπηρεσία ΟΑΕΔ που θα στείλεις την αίτηση (την πιο κοντινή σου, εκεί που σου έδωσαν τους κωδικούς για να μπαίνεις στο ηλεκτρονικό σύστημα).
Και αρχίζεις να συμπληρώνεις την αίτηση...
Πατάς πάνω στο μολυβάκι για να επεξεργαστείς κάθε πεδίο.
Μην ξεχνάς, προσοχή!
Να βάλεις τον Αριθμό Μητρώου ΕΦΚΑ (πρώην ΙΚΑ) ώστε να βρουν από κει τα ένσημά σου.
Αν είσαι παντρεμένος/η πρέπει αναγκαστικά να καταχωρήσεις τον ΑΦΜ & ΑΜΚΑ του/της συζύγου σου.
Αν είσαι παντρεμένος με γυναίκα και παιδιά που τα ασφαλίζεις εσύ στο ΕΦΚΑ (πρώην ΙΚΑ), δικαιούνται κι αυτοί εισιτήριο κοινωνικού τουρισμού (ως ωφελούμενοι) και πρέπει να συμπληρώσεις όλα τα απαραίτητα πεδία.
Κι αν ο/η σύζυγός σου είναι κι αυτός/ή με τα ένσημά του δικαιούχος, να συμπληρώσεις τα στοιχεία του ώστε να διασυνδεθούν οι αιτήσεις σας στον ΟΑΕΔ.
Επίσης, αν υπάρχουν δικαιολογητικά, πρέπει να τα επισυνάψεις (να τα ανεβάσεις και αυτά) στην online αίτηση.
Όταν τελειώσεις πατάς το κουμπί "Επόμενο".
Στην επόμενη οθόνη μπορείς να ελέγξεις τα στοιχεία, να πατήσεις το βελάκι πως συμφωνείς με τους όρους του ΟΑΕΔ και μετά να πατήσεις "Υποβολή".
Μετά, εκτύπωσε αυτά που βλέπεις στην οθόνη, είναι και ο αριθμός πρωτοκόλλου της αίτησής σου.
Τώρα είναι ώρα να πάρεις τα δικαιολογητικά σου (αν χρειάζονται - αν δεν αναζητούνται αυτεπάγγελτα) και να πας στον ΟΑΕΔ (αν δεν τα έχεις επισυνάψει ήδη στην αίτηση), ώστε να οριστικοποιηθεί η αίτησή σου!
Και ...Καλές διακοπές!!! :-)
Για περισσότερες λεπτομέρειες δες και στο site του ΟΑΕΔ, www.oaed.gr
ΒΙΝΤΕΟ: Η ΑΙΤΗΣΗ ΓΙΑ ΤΟΝ ΚΟΙΝΩΝΙΚΟ ΤΟΥΡΙΣΜΟ 2018 ΣΕ 5'
Δεν ξέρεις τι δικαιολογητικά να επισυνάψεις;
Δες εδώ τα δικαιολογητικά κοινωνικού τουρισμού
4.5882352941176 1 1 1 1 1 Βαθμολογία 4.59 (17 Ψήφοι)